ועדת הכלכלה, כנסת 20, פרוטוקול מספר 847, 2018-11-06 11:00

איתן כבל: ברשותכם, נמשיך בדיון.

איתן כבל: אנחנו מעניין לעניין באותו עניין.

איתן כבל: אנחנו בעניין המאבק בקטל בדרכים.

איתן כבל: אלברט אסרף נמצא כאן על מנת לייצג את המשטרה.

איתן כבל: גברתי מנהלת הוועדה, אורחים נכבדים, מגיעים לכאן תלמידי בית הספר הכפר הירוק.

איתן כבל: נאפשר להם להציג תוכנית פעולה במאבק בנושא הסמארטפונים.

איתן כבל: היום הוא יום המאבק בקטל בדרכים.

איתן כבל: חבר הכנסת חמד עמאר מוביל שדולה למאבק בקטל בדרכים וחבר הכנסת יעקב אשר הוא יושב-ראש ועדת המשנה במאבק הקטל בדרכים.

איתן כבל: כיושב-ראש ועדת הכלכלה, הוועדה הזו לקחה על עצמה להוביל את ההתמודדות בנושא הזה.

איתן כבל: אנחנו דנים במניעת השימוש בטלפון נייד בזמן נהיגה.

איתן כבל: אין ספק שזו הפכה להיות אחת הרעות, אם לא ה-, כמו שנוהגים לומר, בכל נושא המאבק בקטל בדרכים.

איתן כבל: אבקש מרחל טבת ויזל לפתוח בקצרה ולשים את הנושא על סדר יומנו.

איתן כבל: היא תציג את הדוח.

איתן כבל: אני מבקש להיות מאוד מאוד ממוקד.

איתן כבל: נאפשר גם לתלמידים לדבר, ואאפשר כמובן גם לניצב משנה אלברט אסרף להתייחס כיוון שזה נושא שנמצא ממש באחד ממוקדי המאבק שהם מנהלים.

איתן כבל: גברתי, בבקשה.

רחלי טבת ויזל: שלום לכל המצטרפים, בוודאי לתלמידים.

רחלי טבת ויזל: אנחנו כרגע מדברים על מגמות: עלייה וירידה במספר הרוגים ופצועים.

רחלי טבת ויזל: עד 2012 אנחנו רואים בכל העולם מגמת ירידה.

רחלי טבת ויזל: מ-2012 מגמת עלייה שלשמחתנו נבלמת השנה כאשר כל הזמן ריחפו תיאוריות באוויר מה היה השינוי המשמעותי, וכולם הצביעו באמת על הטלפון הנייד כשינוי המשמעותי.

רחלי טבת ויזל: לפני פחות משנה התכנסה ברלב"ד ועדה בראשות האלוף נמרוד שפר כדי באמת לנתח ולהבין עד כמה באמת העניין של הטלפון הסלולרי הוא משמעותי.

רחלי טבת ויזל: מתוך זה אני רוצה להגיד שתי תובנות עיקריות: דבר ראשון, שיהיה ברור וחד-משמעי, שימוש בטלפון במהלך נהיגה מגדיל פי 10 את הסיכוי להיות מעורב בתאונת דרכים.

רחלי טבת ויזל: זה שם אותנו במקום ראשון מבחינת האפשרויות.

רחלי טבת ויזל: מה זה עושה לנו בדרכים?

רחלי טבת ויזל: הרי התשתיות השתפרו והמכוניות השתפרו.

רחלי טבת ויזל: היינו אמורים להיות במצב הרבה יותר טוב, והנה אנחנו רואים את היסחי הדעת.

רחלי טבת ויזל: שנית, ניסינו לזקק במה אפשר לטפל.

רחלי טבת ויזל: להגיד: לא להשתמש או לא לדבר בטלפון הנייד תוך כדי נסיעה – זה גזירה שהציבור לא יכול לעמוד בה כי אנחנו מכורים וזה לא ילך.

רחלי טבת ויזל: לכן, זיקקנו למשהו מאוד מאוד ברור.

איתן כבל: ראיתי את הקמפיין.

רחלי טבת ויזל: נדבר עליו.

רחלי טבת ויזל: זיקקנו מאוד מאוד ברור לסיפור של הטקסטים כי שם לוקח הכי הרבה זמן כשאתה מוריד את הראייה שלך מהכביש.

רחלי טבת ויזל: מדובר חד-משמעית על קריאה וכתיבת הודעות בסמארטפון בזמן נהיגה.

רחלי טבת ויזל: זה האירוע המרכזי ובו אנחנו רוצים לטפל - זה אירוע אחד שנגענו בו.

רחלי טבת ויזל: אירוע שני - לא עולה המצגת, אבל אגיד זאת ממש בקצרה - עשינו סקר בכדי להבין עד כמה הציבור בשל לאיזשהן תוכניות התערבות שקשורות לסמארטפונים.

רחלי טבת ויזל: מדובר בסקר מאוד מקיף של מאות אנשים כשחלק גדול מהם צעירים.

רחלי טבת ויזל: ברור לכולם שזה מוקד מאוד משמעותי.

רחלי טבת ויזל: יש פה משהו מעניין.

רחלי טבת ויזל: רק 40% מהם אומרים שיש להם סיכוי להיתפס על שימוש בטלפון סלולרי, וזה סקר שממש נעשה עכשיו.

רחלי טבת ויזל: מתוכם 80% אומרים: אם ניתפס אנחנו יודעים שנחטוף עונש גבוה.

רחלי טבת ויזל: אבל הסיכוי להיתפס הוא 40%.

רחלי טבת ויזל: 70% מהנשאלים, וזה אנונימי ולכן אף אחד לא חייב לעמוד מאחורי זה ולהגיד: זה אני או לא, טוענים שהם יהיו מסוגלים אם תהיה איזושהי תוכנית להימנע מטקסטים במהלך נהיגה, ו-50% מהם אומרים: אנחנו נהיה מוכנים מבחינה וולונטרית לקבל על עצמנו אמצעי טכנולוגי כלשהו שיהיה ברכב על מנת שימנע את הסיפור של הטקסטים גם אם לא תהיה רגולציה, כך שמבחינת דעת הקהל יש לנו עם מי לעבוד.

רחלי טבת ויזל: צירפנו לכם סקר עמדות מאוד מעניין גם לגבי החברה הערבית, צעירים מבוגרים.

רחלי טבת ויזל: לא אתייחס לכל זה.

רחלי טבת ויזל: אנחנו מדברים על שני קווים מרכזיים: אחד – אדוני כבר ראה השבוע את הקמפיין שלנו של הסברה שנמצא גם במדיה הכללית, אבל הוא גם יגיע לילדים, לנוער, ומדיות אחרות.

רחלי טבת ויזל: זה קמפיין עם אסטרטגיה שעומדת מאחוריו.

רחלי טבת ויזל: אנחנו בכוונה לא אומרים: תפסיקו את השימוש בטלפון הנייד, זה נורא מסוכן - זה לא יעבוד.

רחלי טבת ויזל: זה לא עובד, בדקנו.

רחלי טבת ויזל: אנחנו הולכים לכיוון אחר שמדבר על זה שבנהיגה לא מסמסים.

רחלי טבת ויזל: הרעיון הוא: אם זה דחוף, מתקשרים.

רחלי טבת ויזל: אנחנו רוצים להגיע בפירוש לשינוי חברתי שיכול להשפיע גם בתחומים אחרים, לאו דווקא בנהיגה.

רחלי טבת ויזל: זה אומר שכשאתה יושב ברכב אתה לא עונה להודעות ולא כותב הודעות כי זה לא דחוף וזה לא רלוונטי.

רחלי טבת ויזל: זה שינוי חברתי כי אנחנו כנוהגים צריכים לקבל על עצמנו שאנחנו לא עונים לכל טקסט כזה.

רחלי טבת ויזל: אבל זה חשוב לא פחות לאנשים מבחוץ כי אם אתה כותב למישהו הודעה ומסרון והוא לא עונה לך, אין לך סיבה להציק עוד פעם ועוד פעם.

רחלי טבת ויזל: יכול להיות שהוא בנהיגה, לכן תניח לו.

רחלי טבת ויזל: הקמפיין שלנו הוא קצת מורכב, אבל המסר אמור לחלחל.

רחלי טבת ויזל: המסר העיקרי הוא: אם זה דחוף מתקשרים, בנהיגה הודעות יכולות לחכות.

רחלי טבת ויזל: זה מסר שאנחנו רוצים שהוא יחלחל והוא לא מסר פשוט של: רק אל תנהגו, זה מסוכן.

רחלי טבת ויזל: שנית, כיווני פעולה נוספים: זה מדהים כי כשאנחנו כתבנו את המצגת כתבנו בדיוק את הצעת החוק שהציג השר ארדן לגבי אפשרות של המשטרה להוציא אפשרות של איכון של טלפון נייד, וכל זה בלי להתחיל עכשיו לרוץ לבית משפט אלא לאפשר למשטרה יד חופשית בבדיקה האם נעשה באמת שימוש בטלפון עובר לנהיגה.

רחלי טבת ויזל: כתבנו את זה במצגת עוד לפני שראינו שזה מה שהמשטרה מציעה.

רחלי טבת ויזל: אנחנו בוודאי תומכים בזה.

רחלי טבת ויזל: אדוני, הנושא הנוסף שהוא לא פחות חשוב הוא הנושא הטכנולוגי.

רחלי טבת ויזל: במסגרת ועדת שפר, וגם התלמידים הצעירים כאן הציעו רעיונות לא רעים בכלל, הוצעו לא מעט רעיונות טכנולוגיים.

רחלי טבת ויזל: לדוגמה, איך מתרגמים הודעת טקסט לקריאה.

רחלי טבת ויזל: אדוני, על מנת להוציא את זה מן הכוח לפועל, וגם פנינו לאוצר בכדי לתקצב את הדבר הזה, אנחנו מבקשים לקבוע תו איכות לפתרונות טכנולוגיים.

רחלי טבת ויזל: אסביר במה מדובר בצורה מאוד קצרה.

רחלי טבת ויזל: אנחנו בשלים לקבל הצעות בשלות כבר שהגיעו למוצר מסודר שמציעות פתרונות טכנולוגיים כי הפתרונות יבואו מהטכנולוגיה, לסיפור של איך אתה אומר את נושא הסמארטפון יותר בטוח במהלך הנהיגה.

רחלי טבת ויזל: אנחנו בונים מתודולוגיה של איך אתה בוחן את איכות המוצר הזה.

רחלי טבת ויזל: אנחנו נבקש לקבוע תו איכות של בטיחות.

רחלי טבת ויזל: זאת אומרת, עם סימולטור ועם אנשי מקצוע וכו' שיקבעו שאותו מוצר טכנולוגי אכן עומד בתו האיכות הזה.

רחלי טבת ויזל: אני לא רוצה להיכנס לתו תקן כי זה ייקח לנו שנים ופשוט חבל על הזמן.

רחלי טבת ויזל: נרצה לפרסם את המתודולוגיה הזו, וכל מוצר שיעמוד באותה מתודולוגיה ובאותו תו איכות תפורסם רשימה של מוצרים ואז אחת משתיים: או שאנשים בצורה וולונטרית ייקחו את זה על עצמם או שנגיע אליכם ונקבע רגולציה שמחייבת.

רחלי טבת ויזל: נבוא אליכם לוועדה ונבקש שלכל אחד תיתן האפשרות מתוך רשימת המוצרים להחליט איזה מוצר הוא לוקח, אבל ברגולציה תחייב אחד מהמוצרים הטכנולוגיים – אין ברירה אחרת.

רחלי טבת ויזל: אם אנחנו רוצים להמשיך ולהוריד את הקטל בדרכים, הסיפור של הסמארטפונים מבחינתנו צריך לעמוד בראש הפירמידה כי כולם פה עוסקים כל כך הרבה בתשתיות ובאכיפה.

מה קורה בעולם בעניין הזה?

רחלי טבת ויזל: בעולם ישנן הצעות.

רחלי טבת ויזל: אגב, ארצות הברית במצב הרבה יותר גרוע.

רחלי טבת ויזל: הם מדברים על מספר מאוד גבוה של נפגעים כתוצאה מזה.

רחלי טבת ויזל: יש רעיונות טכנולוגיים.

רחלי טבת ויזל: אנחנו נהיה פורצי דרך מבחינת תו האיכות ומבחינת הרגולציה.

רחלי טבת ויזל: זה לא קיים בעולם ואנחנו נהיה ראשונים.

רחלי טבת ויזל: נהיה אור לגויים ונרוץ עם זה.

איתן כבל: אנחנו גם אור לגויים מבחינת כמות הדיבור.

איילת נחמיאס ורבין: כן, ברור - כמות טלפונים, כמות מכוניות, כמות נסועה.

רחלי טבת ויזל: לפני כשבועיים היה פה ביקור של מנכ"ל ה-EU.

רחלי טבת ויזל: הם באו וביקשו ללמוד מאיתנו איך הורדנו את הקטל בדרכים במדינת ישראל כי מבחינתם הנתונים הם מאוד משמעותיים.

רחלי טבת ויזל: בעוד שבאירופה זה עולה, אצלנו זה ירד.

רחלי טבת ויזל: זה ירד בצורה משמעותית יותר מאשר במקומות אחרים.

רחלי טבת ויזל: אנחנו נהיה הראשונים.

רחלי טבת ויזל: אדוני, כמובן שצריך לזה תקציב.

רחלי טבת ויזל: אנחנו עושים קמפיינים, אבל כל הנושא של תו איכות והכנסת רגולציה וטכנולוגיה שהם הפתרון מבחינתנו, ידרשו תקציב נפרד.

זה דברים שמטפלים בטלפון עצמו או באביזרים נלווים?

איתן כבל: גם וגם.

רחלי טבת ויזל: זו יכולה להיות אפילו אפליקציה שלא מאפשרת לקבל הודעות.

רחלי טבת ויזל: יש כל כך הרבה רעיונות, רק צריך לוודא שזה אמיתי.

איתן כבל: זה כמו הרעיון של שעון מים חכם בשבת.

עבד אל חכים חאג' יחיא: כמו מצב טיסה.

עבד אל חכים חאג' יחיא: אדוני, אפשר לחשוב על אפליקציות מתאימות.

רחלי טבת ויזל: אדוני, אנחנו בשלים לטכנולוגיות.

רחלי טבת ויזל: הוצגו טכנולוגיות מצוינות, רק זה צריך להיכנס או לרגולציה או למשהו מסודר.

איתן כבל: תודה, גברתי.

איתן כבל: עליזה לביא, בבקשה.

עליזה לביא: תודה, אדוני היושב-ראש.

עליזה לביא: הוועדה מובילה באמת את הנושא הזה וכאן בוועדה הנושא הזה הוא דגל חרוט.

עליזה לביא: אתה מוביל את זה באופן אישי, וגם אנחנו כחברי ועדה.

עליזה לביא: אנחנו באות עכשיו מדיון בוועדת חוץ וביטחון ושם אנחנו מדברים על נרצחי טרור.

עליזה לביא: אי אפשר להבדיל בין דם לדם, ואני רואה פה את המספרים.

עליזה לביא: אנחנו חייבים להבין שיש לנו פיגוע טרור בכבישים, ואנחנו חלק מהטרור הזה.

איתן כבל: התייחסתי בדיוק לזה בפתיחה

עליזה לביא: אני באמת מקשיבה קשב רב לרחלי.

עליזה לביא: אני חייבת גילוי נאות – רחלי היתה מד"חית בקורס קצינות ויש לי כבוד ויראה גם כלפי הדברים שלה, ובפרט בנושא הזה.

עליזה לביא: אני לא מדברת פה על דברים בעננים.

עליזה לביא: גם אני מנסה לגמול את עצמי כמו כולנו.

עליזה לביא: אני חושבת שהטעות המרכזית היתה שהתרגלנו יותר מדי שנים לדבר בטלפון, וזה היה בסדר ואף אחד לא אמר לנו שום דבר.

עליזה לביא: כלומר, היום אנחנו צריכים לדבר על שינוי הרגלים ולא על התחלה מחדש.

עליזה לביא: אני הגעתי למצב שבו אני זורקת את הטלפון ממני כי אני לא מצליחה להתמודד ואני פוחדת.

עליזה לביא: אני חושבת שנוספו לזה כמה דברים: ראשית, הפקקים האיומים.

עליזה לביא: נסיעה לכנסת ישראל בבוקר אורכת שלוש שעות וזאת כשאנחנו יודעים שכל המדינה בוערת וכולם מדברים איתנו ומנסים לדבר איתנו – זה מגביר את הצורך שלנו.

עליזה לביא: כאן צריך גם שלב חינוכי מניעתי.

עליזה לביא: הטכנולוגיות קיימות.

עליזה לביא: אני נוסעת עכשיו ברכב חלופי ומסתבר שבטכנולוגיה חדשה אפילו תחנת רדיו אני לא יכולה להעביר בזמן נסיעה, כל שכן לעשות כל מיני דברים אחרים.

עליזה לביא: אי אפשר לעשות כלום.

עליזה לביא: אם אני רוצה אני צריכה לעצור בצד ולהעביר תחנת רדיו.

עליזה לביא: לא ידעתי שהטכנולוגיה הזו קיימת.

איתן כבל: ולחנך את סירי.

עליזה לביא: סירי יודעת איפה יש מסעדות כשרות אז כדאי לך לחשוב על זה.

עליזה לביא: אתם מדברים על זה שהקמפיין ממוקד רק על כתיבת טקסט.

עליזה לביא: אבל מה קורה אם אני מחייגת?

רחלי טבת ויזל: שוב, זה כתיבה וקריאת טקסטים.

רחלי טבת ויזל: לגבי חיוג – יש הרבה פתרונות טכנולוגיים.

רחלי טבת ויזל: אבל אי אפשר להתפזר על הכול, חייבת להיות ממוקדים במסר אחד שיתפוס את כולם.

רחלי טבת ויזל: זה כמו: "אם שותים לא נוהגים".

רחלי טבת ויזל: אי אפשר להתפזר, חייב שיהיה חלק אחד שיעבוד אחרת זה לא יעבוד.

איתן כבל: אני מסכים בעיקר לפתיח שלך.

איתן כבל: היום כבר ברור שגם סמארטפון זה סוג של התמכרות.

איתן כבל: יש כבר מכוני גמילה, וזה לא צחוק.

איתן כבל: נדמה לי שהיתה על זה כתבה בסופשבוע.

עליזה לביא: אני רואה שהדבר הראשון שאני עושה כשיוצאת שבת הוא לרוץ לטלפון.

רחלי טבת ויזל: עליזה, לכן אנחנו באסטרטגיה של התמקדות בדבר אחד שאפשר לעמוד בו ושהוא יכול להציל חיים.

עליזה לביא: כלומר, מבחינתכם, אפשר יהיה לחייג.

רחלי טבת ויזל: לא, דווקא יש היום סירי.

רחלי טבת ויזל: יש הרבה אפשרויות לא לחייג, אין שום בעיה.

רחלי טבת ויזל: הבעיה היא ההודעות שנכנסות.

איתן כבל: יש היום סירי, יש את כל הכלים שמאפשרים התקשרות ללא צורך במגע.

אפשר לעשות הודעות קוליות.

רחלי טבת ויזל: זו אחת מהטכנולוגיות שנבקש לקדם.

איתן כבל: אתה שולח הודעה בסירי ואומר לה: תכתבי אס-אם-אס לעליזה לביא להתקשר לאיתן כבל – הכי פשוט.

איתן כבל: בסוף זה לא פעולה שמסיחה את דעתך כמו טקסט.

איתן כבל: בטקסט הראש שלך לא בכביש, נקודה.

איתן כבל: כשזה סירי אתה לא צריך בכלל להסתכל.

ארנון תירם: לדעתך, כמה אחוזים זה - - -?

קריאה: באנדרואיד אין את הסגנון הזה.

איתן כבל: אני יודע.

איתן כבל: מנסים לשים פה בסך הכול אופציות.

איתן כבל: חוץ מזה, אני אייפוניסט.

איתן כבל: עליזה, תודה.

איתן כבל: ראשון הדוברים מבין התלמידים, בבקשה.

איה חיימוביץ: שלום לכולם.

איה חיימוביץ: שמי איה חיימוביץ ואני מנכ"לית חברת CREATE - חברת היזמים הצעירים של הכפר הירוק.

איה חיימוביץ: אנחנו בכיתה י', אנחנו בני 15.

איה חיימוביץ: את התהליך שלנו עברנו בגיל 14.

איה חיימוביץ: איתי נמצאים עדי וארנון שהם המנחים העסקיים שלנו, יעל מנכ"לית יזמים צעירים ישראל, ושאר התלמידים שתיכף יציגו את עצמם.

איה חיימוביץ: ראשית, אנחנו כאן כי נושא הדיון הזה מאוד מאוד קרוב לליבנו.

איה חיימוביץ: אנחנו כאן לא סתם, אנחנו כאן כי מצאנו פתרון לבעיה ואנחנו יותר מנרגשים להציג את הפתרון שלנו בפניכם.

נעמה פוטר: שלום, אני נעמה פוטר.

נעמה פוטר: אני בכיתה י' בבית ספר הכפר הירוק.

נעמה פוטר: היום אנחנו בעידן שתופעת ה-FOMO מאוד מככבת בו.

נעמה פוטר: כשאני אומרת "FOMO" אני מתכוונת לתופעה של: Fear of Missing Out.

נעמה פוטר: זאת אומרת, יש לנו את הרצון לענות להודעות בצורה מידית, לפתוח את המדיות ברשתות החברתיות, והכי חשוב לא לפספס שום דבר.

נעמה פוטר: הדחף הזה זורם בנו.

נעמה פוטר: הוא מאוד חזק והוא מאוד משמעותי והוא כל הזמן איתנו.

נעמה פוטר: פיתחנו את המוצר שלנו כדי להילחם בתופעה הזו וקוראים לו: NOTIFY.

איתן כבל: יפה.

איתן כבל: כן, בבקשה.

אריאל רותם: אני אריאל רותם מכיתה י' מהכפר הירוק.

אריאל רותם: אני המשנה למנכ"לית.

אריאל רותם: בשנה שעברה עבדנו על הפתרון ששמו NOTIFY כשהוא שילוב בין חיישן תושבת ואפליקציה.

אריאל רותם: ברגע שמניחים את הטלפון עם האפליקציה על החיישן כל ההתראות שמתקבלות מושתקות באופן אוטומטי, וברגע שמרחיקים כל ההתראות חוזרות מבלי שיש שום הפרעה, גם לאינטרנט, לשיחות טלפון, תוכניות ניווט, שאלו צרכים שכל מי שנוהג משתמש בהם בזמן נהיגה במסגרת החוק.

איתן כבל: יפה.

איתן כבל: זאת אומרת, הנחתי את זה על התושבת בכניסתי לאוטו.

איתן כבל: ברגע שיש תו איכות והוא עומד בכל הסטנדרטים למוצר, השלב הבא יהיה לחייב כל כלי רכב.

איתן כבל: אני חושב שהשלב הבא בהתכתבות צריך להיות שעד שאתה לא מניח את הסלולר על המכשיר אתה לא יכול להפעיל.

איתן כבל: קודם כל, זה יוצא מהכלל וכל הכבוד לכם.

איתן כבל: זה מאוד מאוד מרשים.

איתן כבל: האופן שבו אתם מציגים את הדברים בצורה שוטפת ומקצועית ומכובדת הוא מדהים, בוודאי בגילאים שלכם.

איתן כבל: סיפרתי לחבר הכנסת יעקב שיש מוני מים כשרים שמשדרים ורק במוצאי השבת הם מצטברים ומעבירים את הכול.

איתן כבל: זה אומנם מעולם תוכן אחר, אבל אותו דבר כאן.

איתן כבל: עם זאת, עדיין אני סבור שיש שלב נוסף שצריך לעשות, ובעיקר, בעיקר, ברכבים המקצועיים, שכל עוד לא הנחת את המכשיר לא תוכל להפעיל את הרכב כדי למנוע את המעקפים.

איה חיימוביץ: לפני שהתחלנו לעבוד על המוצר שלנו, באמת בדקנו עם המון המון אנשים.

איה חיימוביץ: עשינו סקר שוק מאוד גדול.

איה חיימוביץ: גילינו שאנשים באמת לא מודעים.

איה חיימוביץ: כולם אמרו לנו: אם היה דבר כזה, ברור שהיינו משתמשים.

איה חיימוביץ: אבל אנחנו נורא נורא מצטערים שהבעיה הזו בכלל קיימת.

איה חיימוביץ: זאת אומרת, לא ידענו שכשיש לנו הודעה בטלפון אנחנו מסובבים את הראש באופן אוטומטי ולא רצוני.

איה חיימוביץ: יכול להיות שבשלב אחד לפני או שבד בבד אנחנו צריכים להעלות את המודעות לכך שיש לנו באמת את ההפרעה הלא מודעת הזו שבה מסובבים את הראש לטלפון.

איה חיימוביץ: אני חושבת שנועם תשמח לסגור את הדברים.

נעם נוגה: אני נעם נוגה ואספר לכם קצת על התהליך שעברנו.

נעם נוגה: עד היום מכרנו כ-630 תושבות והצלנו מאות משפחות.

נעם נוגה: ניצחנו בתחרות הארצית של היזמים הצעירים וייצגנו את ישראל בתחרות העולמית שבה השתתפנו מול עשרות חברות של נערים ונערות בני 17 עד 21, וזאת כשאנחנו היינו בני 14, וזכינו בפרס החדשנות של חברת דלתא איירליינס.

נעם נוגה: (מחיאות כפיים)

עליזה לביא: יפה מאוד.

איתן כבל: קיבלתם לפחות כרטיסי טיסה חינם לכל החיים?

קריאה: אפילו לא לתחרות עצמה.

איה חיימוביץ: קיבלנו כובע מאוד יפה.

יעל חן: אני יעל חן ואני מנכ"לית יזמים צעירים כשתחת המטריה שלנו כל התוכנית הזו קורית.

יעל חן: לפני שאדבר, רון יגיד משהו.

איתן כבל: רון, בבקשה.

רון ציבלין: אני רון ציבלין וגם אני מכיתה י' בכפר הירוק.

רון ציבלין: הייחודיות של המוצר שלנו לעומת מוצרים אחרים שיש בשוק זה, דבר ראשון, שהמוצר שלנו הוא מאוד זול.

רון ציבלין: המחיר שלו הוא כמו מחיר של תושבת רגילה.

רון ציבלין: הוא מאוד פשוט לשימוש והוא מאוד גמיש למשתמש.

רון ציבלין: הוא יכול לבחור איזה אפליקציות אתה רוצה לחסום ואיזה לא והוא אוטומטי לחלוטין.

רון ציבלין: ברגע שהטלפון נמצא על התושבת ההתראות מופסקות, וברגע שמורידים את הטלפון מהתושבת הכול חוזר למצב הרגיל.

רון ציבלין: המשתמש לא צריך לגעת בכלום.

רון ציבלין: צריך לזכור שיש היום חקיקה בנושא אבל היא לא כל כך עובדת ואנשים עדיין ממשיכים לסמס.

רון ציבלין: המוצר שלנו עוקר את הבעיה מהשורש.

רון ציבלין: הוא לא בונה על האיפוק של הנהגים, אלא הוא מונע מהם את הצורך להתאפק.

איתן כבל: גברתי, בבקשה.

יעל חן: שוב, אני יעל חן.

יעל חן: אי אפשר להתבלבל בזה שכשבני נוער בגילאי 14 - 15 מובילים נושא כל כך אקוטי איכשהו כל האוזניים של כולנו נפתחות וכל המערכות נרתמות, כולל דלתא איירליינס שהחליטו לתת פרס חדשנות מתוך 40 מדינות שהשתתפו באותה תחרות.

יעל חן: אנחנו סוג של עמותה ויש לנו שיתוף פעולה עם הרשות לבטיחות בדרכים.

יעל חן: אנחנו גם מקימים כרגע את התערוכה בחוץ עם הרבה מאוד פעולות שקשורות גם ל"כשנוהגים לא מסמסים" וגם לפעולות אחרות שקשורות לבטיחות בדרכים.

יעל חן: לקחנו את נושא "כשנוהגים לא מסמסים" וקידמנו אותו בקרב 3,000 בני נוער השנה שמשתתפים כל שנה בתוכנית.

יעל חן: עשינו האקטון מאוד מאוד גדול כשכולם דנו בנושא.

יעל חן: אני חושבת שבסוף זה שינוי הרגלים והתנהגויות, כמו שאמרה עליזה.

יעל חן: שינוי הרגלים והתנהגויות יכולים להיעשות או באכיפה אגרסיבית שגורמת לכולנו לפעמים להיות מאוד גם אנטי ולמצוא דרך איך לעקוף את זה, והדבר השני זה חינוך.

יעל חן: בני הנוער האלה הציגו את זה בכל כך הרבה מקומות.

יעל חן: בני הנוער האלה הם נהגי העתיד שלנו והם כבר לא יסמסו כשהם ינהגו.

יעל חן: כל מי שמסביבם שהתעסק או שמע אותם לא ייגע באס-אם-אסים כשהוא נוהג.

יעל חן: אנחנו צריכים למצוא את הדרך איך להגיע לחינוך ושינוי דרכי התנהגות בדרכים שהן מקובלות.

יעל חן: השפה היום היא יזמות והדרך היא יזמות.

יעל חן: כמו שאמרתי, אנחנו עושים שיתוף פעולה עם הרשות לבטיחות בדרכים.

יעל חן: מי שייגע בנושא הזה לא יסמס כשהוא ינהג.

איתן כבל: תודה, גברתי.

איתן כבל: נשמע תלמיד נוסף.

אור סולן: אור סולן, אני מכיתה י' מהכפר הירוק.

אור סולן: כרגע אנחנו בשיתופי פעולה עם הרבה חברות.

אור סולן: אנחנו מקווים מאוד להתקדם איתם ולהגיע למצב שבו לכל רכב יש את ה-NOTIFY כמוצר חובה, כך נמגר את התופעה של סימוס בזמן נהיגה, נפחית בהרבה את תאונות הדרכים, וכמובן שנציל חיים.

איתן כבל: תודה.

איתן כבל: מה לגבי ההכנסות?

אריאל רותם: לגבי ההכנסות - כרגע אנחנו לא שוחים במאות מיליארדי דולרים.

אריאל רותם: במעט שיש אנחנו רוצים להמשיך את החברה, לפתח את המוצר ולהפיץ את הבשורה.

איתן כבל: ברגע שתצליחו, בעזרת השם, האם יש איזה מערכת מסודרת שיודעת לקלוט את הכסף ואתם יודעים ליהנות ממנה כתלמידים?

יעל חן: קודם כל, חברת הביטוח AIG קנתה מהם 500 יחידות וכל ההכנסות כרגע הן לא הכנסות מאוד גדולות.

יעל חן: מצד שני, אנחנו נקים איתם מנגנון שהופך אותם לחברה עצמאית ושהם יוכלו למנף ולקדם את זה.

יעל חן: זה אומר שככל שאנחנו הולכים עם בני הנוער קדימה אנחנו מבינים - - -

איתן כבל: אני רק רוצה לגלות לך סוד ולתלמידים שכאן בוועדה העברתי חוק לפני כשנה שגם אם יש גוף מערכתי כמו בית הספר וכו', התלמידים יכולים לזכות מפרי יצירתם גם אם אין הסכם.

איתן כבל: אני רוצה שתדעו את זה ושגם התלמידים יידעו.

איתן כבל: היום החוק שונה כך שאם אתה עובד במפעל, בעל המפעל לא יכול להגיד: מה אתה רוצה?

איתן כבל: אתה עובד אצלי וההמצאה היא שלי וההכנסות הן שלי.

איתן כבל: יש היום חקיקה שיודעת להסדיר את העניין הזה.

יש עוד דברים שאתם מפתחים עכשיו סביב הנושא הזה?

איה חיימוביץ: כרגע אנחנו עובדים על פיתוח של NOTIFY כדי לעשות את זה יותר יעיל ויותר ישים ולשפר את כדי שנהגים יוכלו באמת לקנות אותו, אבל לא משהו במקביל כרגע.

איתן כבל: תודה.

איתן כבל: גבי, בבקשה.

גבי בן הרוש: גבי בן הרוש, יושב-ראש מועצת המובילים.

גבי בן הרוש: קודם כל, זו חוויה נהדרת לראות את החבר'ה האלה.

גבי בן הרוש: אני רוצה לדבר על התחום שלנו שהוא אוטובוסים ומשאיות והחברים שלנו במוניות ואולי תבואו ותהיו יותר יצירתיים.

גבי בן הרוש: כל העיסוק שלנו ושלהם מתחילת יום העבודה הוא הטלפון: קבלת סידור, שיחות, שינויים.

גבי בן הרוש: הפיתוח הזה הוא מרשים לאדם הסביר כמו שאמרה חברת הכנסת ששמה את הטלפון בצד.

גבי בן הרוש: אני מקנא בה, אבל הציבור שלנו עוסק כל היום בתחום העבודה וסידור עבודה.

ארנון תירם: גברתי, את הגית את כל התוכנית שלא מסמסים.

ארנון תירם: אני לא יודע אם בדקת כמה אחוזים מתוך התאונות הדרכים הקטלניות קרו בגלל אס-אם-אס.

ארנון תירם: זה נתון שצריך לבדוק אותו.

ארנון תירם: אני בטוח שהנושא בגדול הוא הסחות דעת.

ארנון תירם: יש לנו הסחות דעת מטלפונים, ממוסיקה טובה, וממיליון גורמים נוספים, ולאו דווקא הטלפון הוא הסחת הדעת העיקרית.

ארנון תירם: לגבי הסחת הדעת - טוב שעושים את זה, אני בעד.

ארנון תירם: אבל צריך להבין שזה לא הגורם העיקרי לתאונות הדרכים.

ארנון תירם: המטרה שלנו היא לצמצם את תאונות הדרכים, ואני כאן כדי לעזור בקטע הזה ככל שאני יכול.

ארנון תירם: אני חושב שהכול מתחיל בחינוך.

ארנון תירם: צריך לעשות את זה מגיל 14 כיוון שהיום יש רוכבי אופניים שנוהגים מגיל 14.

ארנון תירם: צריך לשים שיעורי תיאוריה לילדים בני 14 כבר בכיתות כדי שילמדו את חוקי התנועה, וכך יהיו לנו פחות בעיות.

קריאה: לדעתי, גיל 10 עדיף.

איתן כבל: תודה.

איתן כבל: חברת הכנסת איילת נחמיאס ורבין, בבקשה.

איילת נחמיאס ורבין: תודה רבה.

איילת נחמיאס ורבין: אין ספק שנעשית עבודה מאוד מאוד משמעותית סביב הבעיה הגדולה של הדור שלנו.

איילת נחמיאס ורבין: אני אומרת את זה עכשיו לא רק לצעירים כי אתם שולטים בזה יותר טוב מאיתנו, אבל לדעתנו אנחנו הבעיה.

איילת נחמיאס ורבין: אני לא רואה שום דבר סביב הרכב שמכניס את הילדים לאותה מידה של חרדה כמו השימוש בסמארטפון.

איילת נחמיאס ורבין: אם נדמה לילדים שלי אפילו שאני נוגעת בטלפון, ובמיוחד הבת שלי, זה מיד: אימא.

איילת נחמיאס ורבין: זה מאוד מאוד מעורר.

איילת נחמיאס ורבין: זה כמו שהיה עם: "מקליק מי שמקליק מי שמקליק ראשון".

איתן כבל: את צודקת.

איילת נחמיאס ורבין: אני רוצה לכוון לשתי הערות: האחת, הבעיות שאני רואה בקטל בדרכים, בין היתר, זה ששום קמפיין לא שורד את מבחן הזמן.

איילת נחמיאס ורבין: אני עוד מהדור שבכלל לא היו חגורות מאחור.

איילת נחמיאס ורבין: אנחנו לא יכולים לדמיין את עצמנו ככה, אבל אני מרגישה שבדברים האלה יש שחיקה ואנחנו צריכים לראות איך אנחנו מתמודדים עם זה.

איילת נחמיאס ורבין: לצד הפיתוחים ומה אנחנו צריכים לעשות עם הסכנות החדשות שמאיימות עלינו, צריך לראות איך אנחנו משמרים את המודעות לבעיות הישנות.

איילת נחמיאס ורבין: אני רוצה לספר לכם סיפור אישי כי זה תמיד ממחיש את הדברים.

איילת נחמיאס ורבין: תוך כדי זה שאנחנו יושבים כאן סימסתי לאימא של חבר טוב של הבן שלי על זה שאני כבר שלוש פעמים ראיתי אותו רוכב בבוקר על האופניים עם אוזניות וללא קסדה.

איילת נחמיאס ורבין: אני מלשינון.

איילת נחמיאס ורבין: עשיתי את זה נורא נורא יפה.

איילת נחמיאס ורבין: כתבתי לה שאני מצטערת ושתגיד לי אם אני עוברת את הגבול.

איילת נחמיאס ורבין: היא כל כך שמחה שאמרתי לה את זה כי היא לא ידעה שהוא רוכב עם אוזניות.

איילת נחמיאס ורבין: פה אנחנו מאוד עוסקים בנושא הרכב, אבל אם לא נטפל בנושא שימוש בסמארטפון בדו-גלגלי - - -

רחלי טבת ויזל: זה גם דו-גלגלי.

איילת נחמיאס ורבין: בדו-גלגלי זה עוד יותר בעייתי כי אובדן השליטה הוא הרבה יותר מהיר.

איילת נחמיאס ורבין: בדו-גלגלי גם החיוג יכול להיות מאוד מאוד דרמטי.

איילת נחמיאס ורבין: אתמול ירד גשם ותיארתי לעצמי את הבן שלי חוצה את הכביש באלנבי עם מטריה והפרצוף שלו בטלפון, ורק מהתסריט הזה הלכתי למות.

איילת נחמיאס ורבין: אנחנו צריכים להתמודד עם הסוגיה הקשה הזו של הדו-גלגלי בהקשר של הסלולרי.

איילת נחמיאס ורבין: אתם מכירים את הגישה שלי של הדו-גלגלי.

איילת נחמיאס ורבין: אגב, לא דיווחתי לכם ולך שכמעט נדרסתי עוד פעם עם הילדים ביום חמישי האחרון, אבל הפעם ממש, על ידי נהג חוצפן.

איילת נחמיאס ורבין: הבעיה האמיתית בתור שומרת דרך היא שמרוב לחץ אני לא מספיקה להוציא את הטלפון ולצלם את מספר הרישוי שלו.

איילת נחמיאס ורבין: הבת שלי גם נבהלה שהוא יעשה לי משהו.

איילת נחמיאס ורבין: הוא גם היה בטלפון.

איילת נחמיאס ורבין: כל המרכיבים היו פה והוא עוד מראה לי: תיראי, הם חסמו לנו את הרחוב.

איילת נחמיאס ורבין: את מבינה?

איילת נחמיאס ורבין: הוא עלה למדרכה כי המדרכה גם שייכת לדו-גלגלי.

איילת נחמיאס ורבין: בקיצור, אני מברכת אתכם על מה שאתם מנסים לעשות.

איילת נחמיאס ורבין: כיוון שהוועדה הזו עוסקת בזה כל כך הרבה וגם ועדת המשנה של חבר הכנסת יעקב אשר, אני רוצה שנראה איך כל הסיכונים האלה משתלבים להם ביחד לכדי מניעה יותר אפקטיבית.

איילת נחמיאס ורבין: תודה רבה.

איתן כבל: תודה.

עליזה לביא: אני רוצה להתייחס להבחנה הבין-דורית.

עליזה לביא: הקשבתי קשב רב וגם מאוד התרגשתי כששמעתי את החבר'ה הצעירים שדיברו על המוכוונות והתרומה.

עליזה לביא: אני חושבת שיש פה הבחנה בין-דורית שאתם צריכים לתת עליה את הדעת.

עליזה לביא: אנחנו התרגלנו ומאוד מאוד קשה לנו.

איתן כבל: כן, זה כמו סיגריות.

איתן כבל: מעולם תוכן אחר, זה המאבק שלנו.

עליזה לביא: גם.

עליזה לביא: מערכת החינוך כן הצליחה לחנך אותנו.

עליזה לביא: אני למדתי שלא עוטפים סנדוויצ'ים בניילון דרך הילדים שלנו.

עליזה לביא: כשהמשכתי לעטוף בניילון את הסנדוויצ'ים הם אמרו לי: אימא, לא.

עליזה לביא: אנחנו רוצים לדבר על איכות סביבה.

עליזה לביא: העפנו את הניילון מהבית.

עליזה לביא: הילדים שלי עשו לי את זה.

עליזה לביא: הם לימדו אותי דרך מערכת החינוך, לא הייתי מודעת.

עליזה לביא: אני חושבת שגם צריך לחשוב על איך אנחנו נחשפים ונעזרים יותר – זה שני קמפיינים אחרים.

עליזה לביא: אני רואה פה דור צעיר שמדבר אחרת.

עליזה לביא: כולנו עם הטלפונים על הכביש וכולנו לא רוצים שיהיה אופנוען משטרת ישראל לידינו, אנחנו צריכים לחנך את עצמנו.

איתן כבל: תודה.

איתן כבל: ניצב משנה אלברט אסרף, בבקשה.

אלברט אסרף: צהריים טובים, ברשותכם אתן סקירה קצרה על מה משטרת ישראל עושה כשהיא כבר זיהתה את המגמה במעבר שבין דיבור בסלולר לבין הסימוס והשימוש ההתכתבותי, השימוש האינטרנטי, כך אנחנו קוראים לו.

אלברט אסרף: אתן הבמה גם לחברתי דנה שתפרט את היוזמות.

איתן כבל: היא גם חברתנו פה.

אלברט אסרף: אם כך, עמדת אגף התנועה: הסלולר והשימושים בו הם הגורמים המרכזיים בהתרחשותן של תאונות דרכים כאשר זה גורם מאוד משפיע עם סיבות נלוות.

אלברט אסרף: אני לא צריך להסביר ולפרט מה סלולר ומהירות עושים בכביש.

אלברט אסרף: אנחנו עדים גם לסטיות הפתאומיות שנהגים מבצעים בדרך.

אלברט אסרף: אגף התנועה במשטרת ישראל כבר זיהה את המעבר מהדיבור הסלולרי ואנחנו יכולים לציין שהעלייה באכיפה שהיא עלייה מתמשכת היא מתמתנת בתחום הדיבור, אבל עדיין מדובר בעלייה.

אלברט אסרף: זאת אומרת, ברמת החינוך וההפנמה בקרב הנהג הישראלי היא עדיין לא מתממשת.

אלברט אסרף: אנחנו מציינים שבשנת 2018 - 7% עלייה באכיפה בדיבור בסלולר.

אלברט אסרף: לעומת זאת, זיהינו כבר לקראת סוף 2017, והרבה לפני, את המעבר לשימושים אחרים: השמת הפלאפון על גלגל ההגה, השמת הפלאפון בין הרגליים, או כשהוא נמצא במתקן הדיבורית, והסקרנות הבלתי פוסקת מצד הציבור של משתמשי הדרך להשתמש בפלאפון.

אלברט אסרף: אגב, הסחת הדעת לא מאפיין רק נהגים אלא הוא מאפיין גם הולכי רגל, וצריך לשים לב לכל זה שהחברה נמצאת בהיסח דעת, ואנחנו נמצאים בתווך הזה.

אלברט אסרף: בתחום השימושים האחרים החמרנו את האכיפה והדגשנו אותה בתחום חוסר הזהירות.

אלברט אסרף: כאן יש עלייה של 116% באכיפה בשנת 2018 בתחום הנהיגה בחוסר זהירות והשימושים האינטרנטיים.

אלברט אסרף: אנחנו מנסים את זה גם כגורם מאוד משפיע בהתנהלות שלנו בירידה בתאונות הדרכים, והנתונים הוצגו פה.

אלברט אסרף: יש לא מעט תאונות מאפיינות שאנחנו יודעים לזהות אותן, סטיות מנתיב והתהפכויות או כל מיני דברים שקשורים לחזית-אחור, וישנה הפחתה.

אלברט אסרף: צריך לציין שלקחנו את זה אפילו גם לתחום האחריות של הנהגים הציבוריים.

אלברט אסרף: שילבנו את היחידה המרכזית שלנו לאכיפה בתוך אוטובוסים.

אלברט אסרף: צילמנו נהגים שמבצעים עבירות של שימוש בסלולר.

אלברט אסרף: הדברים האלה מבחינתנו הם רף אדום שאנחנו לא מתפשרים בו ונלך ונחמיר.

אלברט אסרף: זו הבמה לתת לדנה לדבר, וגם להגיד תודה לשוטרים שעושים עבודה יקרה בעניין.

איתן כבל: תודה לך.

איתן כבל: דנה, בבקשה, בקצרה.

דנה ימינחה: דנה ימינחה, ראש מדור ייעוץ וחקיקה של אגף התנועה.

דנה ימינחה: אדוני שאל את ראש אגף התנועה במה יכולה הוועדה לסייע.

דנה ימינחה: יש באמת כמה יוזמות שאושרו ברמת המשטרה ואושרו ברמת המשרד לבט"פ ונמצאות כרגע לפתחו של משרד התחבורה.

דנה ימינחה: הראשונה בהן היא להרים את דרגת קנס בעבירות סלולר מ-1,000 שקלים ל-1,500.

דנה ימינחה: ככל שזה כואב היום, עדיין ככל שאנחנו אוכפים זה עדיין ממשיך ועולה מבחינת רמות האכיפה וצריך להחמיר.

איתן כבל: לכאורה יש פה תרתי דסתרי: אתה מעלה את זה ועדיין.

איתן כבל: זה בדיוק המקרה שכל אחד מאיתנו בטוח שלא יקרה לו.

דנה ימינחה: לכן, זה בא עם צעדים נוספים שאנחנו ממליצים עליהם.

איתן כבל: נכון, זה לא מספיק שזה חי בזכות עצמו.

דנה ימינחה: אנחנו חושבים, וגם בנושא הזה העברנו המלצה, שברגע שנהג נתפס מבצע עבירה של טלפון נייד שלוש פעמים במהלך חמש השנים האחרונות זו עילה כדי שקצין המשטרה ייקח את רישיון הנהיגה ל-30 יום כסמכות מינהלית כי זה נהג שהוא מועד.

איתן כבל: דנה, יש שתי נקודות מרכזיות שדנו בהן כאן בוועדה, וגם את היית שותפה, שעושות סחרחורת לנהגים: האחת היא נקודות.

איתן כבל: נקודות זה הכי, זה השיח בארוחת הצהריים.

איתן כבל: זה יותר מקנס.

איתן כבל: הנקודה השנייה נוגעת לעניין הפסילה, סמכות מינהלית.

איתן כבל: אלה שני מעגלים שיכולים להרתיע.

דנה ימינחה: לכן, אם הם יבואו ביחד אז, גם האיום בנטילת הרישיון יחד עם החמרה של הקנס, הם כן יכולים לעשות את העבודה המניעתית.

דנה ימינחה: הדבר האחרון הוא אותן נסיבות מחמירות.

דנה ימינחה: כשמדובר בנהג שהוא רוכב אופנוע או נהג רכב ציבורי או משאית במשקל של מעל 10 טון זה באמת לא אמור להיות קנס, זה אמור להיות הזמנה לדין.

דנה ימינחה: אנחנו מחכים לשרת המשפטים בעניין הזה.

איתן כבל: תודה.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: הרלב"ד מדבר כאילו על להקל קצת עם השיחה וללכת על האס-אם-אס.

רחלי טבת ויזל: לא להקל עם השיחה.

רחלי טבת ויזל: לא אמרתי ששיחה זה בסדר.

עבד אל חכים חאג' יחיא: אתם אומרים פה:

עבד אל חכים חאג' יחיא: אם זה דחוף אז תתקשר - זה כאילו להקל.

עבד אל חכים חאג' יחיא: אם זה דחוף תחנה בצד ותדבר.

רחלי טבת ויזל: זה לא נקרא להקל.

איתן כבל: זה לא נקרא להקל.

איתן כבל: חבר הכנסת חאג' יחיא, אתה מבקש הוא לייצר לנו עולם דמיוני.

איתן כבל: בדיוק דיברנו על זה שאתה מעלה את הקנס ועדיין - - -

עבד אל חכים חאג' יחיא: אני שואל האם הקמפיין הזה מתואם עם המשטרה או מקובל עליהם.

רחלי טבת ויזל: אין עבירה בחוק של דיבור בטלפון במהלך נסיעה בדיבורית.

רחלי טבת ויזל: עבירה כזו לא קיימת.

רחלי טבת ויזל: העבירה היא על נגיעה.

דנה ימינחה: העבירה היא בשימוש.

רחלי טבת ויזל: אדוני, יש קמפיין מיוחד לחברה הערבית.

רחלי טבת ויזל: הוא לא מתורגם מעברית, הוא עם שחקנים מהחברה הערבית.

רחלי טבת ויזל: הוא עולה היום לחברה הערבית במיוחד בערבית.

עבד אל חכים חאג' יחיא: אני שאלתי שאלה אחרת לגמרי והיא האם הקמפיין שלכם מתואם עם המשטרה והאם הוא מקובל עליהם.

אלברט אסרף: אנחנו ממש לא שוללים את מה שהם עושים.

רחלי טבת ויזל: אנחנו עובדים עם המשטרה בשיתוף פעולה מאוד הדוק.

איתן כבל: גבי, שאלה.

גבי בן הרוש: חבל שחברת הכנסת נחמיאס יצאה עכשיו.

גבי בן הרוש: היא פגשה אותי בשבוע שעבר באולפן טלוויזיה והיא אמרה לי: גבי, כשאני רואה אותך באולפנים אני יודעת שקרה אסון.

גבי בן הרוש: לצערי, אני באסונות והשר מסתובב לי עם מספריים.

גבי בן הרוש: השאלה מופנית למשטרה.

גבי בן הרוש: מדברים על היסח דעת והיו לי ויכוחים - חבר הכנסת עמר, היית פה בדיונים - לא לרוץ עם תקנות חדשות לבקרים.

גבי בן הרוש: לדוגמה, על כל האוטובוסים ועל המשאיות במדינת ישראל יש את השלטים האלה: איך אני נוהג?

גבי בן הרוש: או אם האוטובוס מעשן, תתקשר.

גבי בן הרוש: כאזרח אני צריך לרוץ אחרי האוטובוס או המשאית, לחייג את המספר ולהודיע לאותו מענה אנושי או לא אנושי.

גבי בן הרוש: האם זה לא היסח דעת?

איתן כבל: זה כבר נגמר, זה היה חוק.

איתן כבל: המדבקות קיימות.

איתן כבל: נדמה לי שהמוקדים האלה כבר לא קיימים ברוב המקומות.

גבי בן הרוש: אדוני, קיימים.

עבד אל חכים חאג' יחיא: המדבקות האלה קיימות.

עבד אל חכים חאג' יחיא: זה משהו אחר אם עונים לך או לא עונים לך.

איתן כבל: התכוונתי לזה שנשארו רק המדבקות, חבר הכנסת חאג' יחיא.

גבי בן הרוש: זה קיים.

גבי בן הרוש: הדבר היותר חמור הוא שהבאתי לפה 370 אוטובוסים שבעקבות התלונות האלה הלכו למכונים לבדוק את זיהום האוויר והעשן והכול היה תקין.

גבי בן הרוש: אם זה לא היסח דעת אז מה זה היסח דעת?

איתן כבל: תודה.

איתן כבל: אדוני, בבקשה.

רועי שטאנג: רועי שטאנג, חברת מובילאיי.

רועי שטאנג: אני מסכים שבדיון החשוב, מה שציינה מנכ"לית הרלב"ד וגם חברת הכנסת נחמיאס, שהמשך ישיר של כל קמפיין ממוקד חשוב כזה זה האפשרות והדחיפה לפתרונות טכנולוגיים.

רועי שטאנג: אנחנו יכולים לראות, כמו שהציגו בני הנוער המדהימים האלה את הפתרון הטכנולוגי שלהם, כבר היום את התוצאות מאמצע שנת 2017, כפי שמצוין בדוחות, אם אני לא טועה, ירידות משמעותיות מבורכות בכמות ההרוגים.

רועי שטאנג: אפשר לראות את זה יפה דווקא במגזר הרכב הכבד ששם יש ירידות גם בכמות התאונות וגם בכמות ההרוגים של בין 12% ל-15%.

רועי שטאנג: אפשר למנוע עוד תאונות עם פתרונות טכנולוגיים.

רועי שטאנג: הרעיון הוא שהיסחי דעת, כמו שנאמר פה, תמיד היו, תמיד יהיו.

רועי שטאנג: הסלולר הוא הדומיננטי ביותר היום.

איתן כבל: נכון, זו ההגדרה הנכונה.

רועי שטאנג: זה מתחבר למה שאמר כבוד היושב-ראש בתחילת הדיון והוא נושא הפצועים.

רועי שטאנג: פתרונות טכנולוגיים שמונעים תאונה והוכחו כמסוגלים למנוע את מרבית התאונות הנפוצות חוסכים מאיתנו, מהמשפחות ומכלל האזרחים גם את הנושא מאוד כאוב של הפצועים.

רועי שטאנג: אנחנו מדברים לא על אבזור בטיחות שהוא פסיבי בהגדרה שלו, כפי שציינת.

איתן כבל: בקיצור, מובילאיי.

איתן כבל: הוא הולך סחור סחור ומחכה שמישהו מאיתנו יאמר.

ארנון תירם: המובילאיי הזה לא מוריד מהאחריות של הנהג.

ארנון תירם: מובילאיי זה לא פתרון קסם.

רועי שטאנג: אף אחד לא אומר פתרון קסם – מערכות עזר.

איתן כבל: אדוני, תירם יכול להגיד מה שהוא רוצה.

איתן כבל: דבר איתי, אני מנהל את העניין.

רועי שטאנג: מערכות בטיחות שמונעות תאונה לא מסירות מאחריותו של הנהג או הנהגת כי במצב שבו אנו נמצאים היום האחריות היא על הנהג.

איתן כבל: תודה, אדוני.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: היום יש בווטסאפ שיטה של סימוס בעזרת הקול – שיחה קולית.

עבד אל חכים חאג' יחיא: מרגישים שאין בזה הסחת דעת.

איתן כבל: לא, זה הסחת דעת.

איתן כבל: זה כמו סימוס.

עבד אל חכים חאג' יחיא: חד-משמעית, וזה שימוש לכל דבר.

עבד אל חכים חאג' יחיא: לגבי הקמפיין שבו אומרים שלא לסמס, אנשים מתחילים להבין שאם הם לוחצים והם רק מדברים, אז כאילו פחות.

עבד אל חכים חאג' יחיא: רציתי להעלות את הנקודה הזו ולהתייחס אליה.

בדקו את זה?

עבד אל חכים חאג' יחיא: זה קיים, אני מקבל הודעות כאלה במקום לכתוב.

עבד אל חכים חאג' יחיא: כבוד היושב-ראש, אני מעלה את הנקודה הזו כי אנחנו הולכים עם הקמפיין שכאילו אומר שעדיף להתקשר.

רחלי טבת ויזל: לא, רק אם זה דחוף.

עבד אל חכים חאג' יחיא: אם זה דחוף.

רחלי טבת ויזל: שום דבר לא דחוף אם אתה מקבל הודעת טקסט.

רחלי טבת ויזל: אל תענה, די.

עבד אל חכים חאג' יחיא: בדיוק.

עבד אל חכים חאג' יחיא: אנחנו היום בשידור ואנשים יראו וישמעו אותנו והנקודה הזו צריכה להיות מובנת שזה כמו שכותבים טקסט.

איתן כבל: החבר'ה האלה הביאו המצאה שמעכבת את הקבלה של ההודעות.

איתן כבל: עם זאת, אני עדיין חוזר ואומר, הסקרנות הרגה את החתול.

איתן כבל: כדי למנוע את זה צריך להיות משהו שהוא בתווך ושלא יהיה מצב שבו אתה אומר:

איתן כבל: אני מרים את זה וכל ההודעות נשפכות פנימה

עבד אל חכים חאג' יחיא: מבחינת התשתיות והרכבים - ברור שהיום המצב השתפר, ולפי הסטטיסטיקה רוב התאונות הן יותר טעויות אנוש והסלולר זה חלק מזה.

עבד אל חכים חאג' יחיא: יש לנו גם את הגיל הצעיר שמשתמש יותר ויותר עם כל השיטות שלו.

עבד אל חכים חאג' יחיא: אני הצעתי קודם, ואומר זאת שוב, שמשרד התחבורה יחייב את בתי הספר לנהיגה שביום שיש לתלמיד טסט הוא יקבל דף עם העמודות הבאות: עבירות תנועה, קנס, נקודות והערות.

עבד אל חכים חאג' יחיא: העברתי את הדף עכשיו לחבר הכנסת חמד עמאר.

למען יישמעו וייראו – שייבחן על זה.

איתן כבל: גברתי, זה רעיון טוב.

רחלי טבת ויזל: שייכנס לתיאורה: כמה עולה קנס על כך וכך.

חמד עמאר: אל תגזימו.

למה לא?

חמד עמאר: זה יכול להשתנות.

איתן כבל: תשקלו את זה.

איתן כבל: חבר הכנסת חאג' יחיא, אתה לא חייב היום לדבר על כל ההמצאות שלך.

עבד אל חכים חאג' יחיא: אני מדבר על הצעירים.

עבד אל חכים חאג' יחיא: היום מורה נותן להם את השלט של "נהג חדש" עם השם ומספר הטלפון שלו, אז ייתן גם את הדף הזה.

עבד אל חכים חאג' יחיא: זה כל כך פשוט, מדובר בדף.

איתן כבל: הבנו.

איתן כבל: אמרתי כבר לנחמיה זרחוביץ שישקלו ויבדקו את העניין הזה במשרד החינוך – העניין ברור.

איתן כבל: רעיון לא רע בכלל.

איתן כבל: חבר הכנסת חמד עמאר, בבקשה.

חמד עמאר: קודם כל, אני רוצה להודות לך על הדיון שקיימת ביום המיוחד הזה, וגם לרשות הלאומית לבטיחות בדרכים שמלווה את היום הזה.

חמד עמאר: אני גם רוצה לברך את התלמידים שנמצאים איתנו על הפיתוח הטכנולוגי שבאמת נותן תקווה גדולה.

חמד עמאר: זה מאוד מדאיג אותי מה שאמרת על כך שהשימוש של נהגי המשאיות, נהגי אוטובוס ונהגי מוניות, בטלפון הוא יום יומי.

חמד עמאר: מדאיג אותי שהשימוש שלהם בטלפון הוא חלק מהעבודה שלהם.

איתן כבל: הבעיות בעולם התוכן של המשאיות והאוטובוסים הוא לא השיח במכשירי הטלפון המקצועיים שבהם הם משתמשים.

איתן כבל: אתה מכיר את זה מעולם התוכן הצבאי, זה אותו דבר.

איתן כבל: אתה נוהג כשאתה צריך לבצע את כל הפעולות ועדיין יש לך את מכשירי הקשר השונים.

חמד עמאר: צריך לתת את הדעת איך אנחנו מטפלים גם בנושא הזה בהקשר של שימוש בטלפון על-ידי נהגי משאיות, אוטובוסים ומוניות שהם נהגים מקצועיים.

ארנון תירם: חמד, אחר כך נשב ואסביר לך כמה דברים.

חמד עמאר: בסדר, נשב ונדבר.

חמד עמאר: שימוש בטלפון מגדיל פי 10 את הסכנה לתאונות דרכים, ואני חוזר על מה שהיא אמרה.

חמד עמאר: ככנסת אנחנו צריכים לדון שוב ושוב בנושא הזה על מנת לראות איך אנחנו מטפלים בסוגיות האלה.

חמד עמאר: לא הכל תקנות ולא הכול חוקים, צריך גם להעלות את הנושא לסדר היום.

איתן כבל: תודה, אדוני.

איתן כבל: אדוני, בבקשה.

ארנון אפשטיין: שמי ארנון אפשטיין ואני המנטור העסקי של החבר'ה מהכפר הירוק.

ארנון אפשטיין: אני רוצה להתייחס למה שאדוני אמר ועל הגישור מבחינת הרגולציה.

ארנון אפשטיין: החבר'ה פיתחו את הפתרון שלהם כשהם הסתכלו על מה כבר קיים.

ארנון אפשטיין: ברמה הטכנולוגית יש פתרון כמעט לכל דבר, ואם אין אז אפשר לייצר אותו בטווח קצר מאוד, למשל: הקראת הודעת, דקלום הודעות, הקרנה על מסך.

ארנון אפשטיין: אתה נגעת בנקודה אולי הכי נכונה בדיון.

ארנון אפשטיין: הם הסתכלו על פתרונות קיימים שמתחברים ל-Bluetooth ומשביתים את הטלפון.

ארנון אפשטיין: אלו דברים שקיימים ולא מורידים אותם.

ארנון אפשטיין: חלקם חינם, ולא משתמשים בהם.

ארנון אפשטיין: ניסינו לנתח ולהבין למה זה לא עובד והגענו למסקנה שיש איזה גבול מסוים.

ארנון אפשטיין: יש איזשהו דיסוננס: מצד אחד, אנשים יודעים שהבעיה קיימת ונהגים רוצים להתקין איזשהו פתרון.

ארנון אפשטיין: מצד שני, אחרי שהם מתקינים אותו הם מבטלים אותו כי הוא קשה, אגרסיבי וכבד מדי.

ארנון אפשטיין: אנחנו פחות או יותר פתחנו את גבול היכולת של מה שאנחנו חושבים שנהגים יקבלו מרצונם ויקנו על דעת עצמם.

ארנון אפשטיין: הלג הנוסף שצריך לעשות הוא שיבוא הרגולטור ויגיד: אלה תנאי הסף שצריך לשים ברכב ועל זה תהיה טכנולוגיה.

ארנון אפשטיין: חייבים להבין שפתרונות קיימים אבל הם לא עובדים כי לא הכריחו אנשים להשתמש בהם כי זו גזירה גדולה מדי.

איתן כבל: נכון.

איתן כבל: שוב, זה מסוג הדברים שהעניין התחיל ממקום טוב, ואתה רואה שלכל צד טוב מתלווים גם דברים פחות טובים.

איתן כבל: למשל, אין לנו מלחמה נגד השימוש באופניים חשמליים - נהפוך הוא.

איתן כבל: האופניים החשמליים הוא עולם תוכן שאנחנו רוצים לקדם אותו בגלל שהוא ירוק וכו' וכו', אבל צריך להכניס אותו לתוך מסגרת סדורה שיש לה כללי התנהגות והתנהלות.

איתן כבל: אותו הדבר צריך לעשות בדיוק כאן בסלולר.

איתן כבל: גברתי, בבקשה.

עדי טלמון: לי קוראים עדי טלמון.

עדי טלמון: אני מנחה את הקבוצה ואני מרכזת את היזמים הצעירים בכפר הירוק.

עדי טלמון: אני מצטרפת לדברים של ארנון ורוצה להוסיף שאנחנו רואים שהשיח פה מתעסק בנושא אכיפה, ענישה, רגולציה וחינוך.

עדי טלמון: הגדולה של מה שהילדים מצאו ועשו זה ללכת עם ולא נגד.

עדי טלמון: אף אחד מאיתנו לא רוצה למצוא את מותו על הכביש בזמן שהוא סימס משהו שבטוח היה פחות, והמוצר שלהם חוסך את זה.

עדי טלמון: אנחנו יודעים שיש קנס ואנחנו בכל זאת לא מתאפקים.

עדי טלמון: ברגע שהטלפון יושב על התושבת והעניינים מנוטרלים מלכתחילה לא מתחילה ההידרדרות שלך לגשת ולהחזיר רק תשובה או רק לראות מה כתבו לך.

עדי טלמון: כמשתמשת במוצר בשנה האחרונה אני יכולה להגיד לכם שזה שיפר את דרכיי מאוד, וזה שהדבר הזה הולך עם הנהג הוא דבר גדול.

איתן כבל: אני אגיד לך את ההבדל ואת הקושי העצום.

איתן כבל: באופניים חשמליים יש גיל מסוים שרק ממנו אתה יכול להתחיל לרכב, אבל אני כבר רואה ילדים שנשלחים לגן עם סמארטפון.

איתן כבל: נקודת המוצא שלך היא התמכרות אין סופית.

איתן כבל: לגבי עישון – אנחנו אומרים שאנחנו מבינים שיש כבר מעשנים ואם נתחיל איתם את הקרב אז לא נסיים בכלל.

איתן כבל: אתה מנסה לפחות לפעול בקרב שטרם התחילו.

איתן כבל: המשפחה פה לא יכולה לנתק את עצמה מהתהליך ולהפיל אחריות, זה הרבה מעבר לאחריות הורית.

איתן כבל: כאן דיברו על בית ספר, ואיילת אמרה מה שאמרה, בסוף הורים צריכים להבין שהם חלק בלתי נפרד מהפתרון – לא יעזור כלום.

איתן כבל: אין ערך לכל מה שאמרנו אם הורה קונה ילד שהוא פחות מגיל 16 את האופניים, ואם הורה מתעלם מהעובדה שהילד שלו משדרג או שהוא רוכב בלי קסדה.

עבד אל חכים חאג' יחיא: ראיתי מישהו שהקסדה יושבת אחריו ולא על הראש שלו.

איתן כבל: בסף בסוף זה מעגל שיש בו נקודות נקודות שצריכות להשלים את השלם.

עדי טלמון: אתה אומר קרב והיופי הוא שאין קרב.

עדי טלמון: מבחינתי, הקרב היה לקנות את זה ולשים את זה.

עדי טלמון: אמרתי: האם אני לא אראה מה כותבים ולא אראה מי מחפש אותי?

עדי טלמון: מרגע שגברתי על הנקודה הזו וזה מותקן לי באוטו, נגמר הסיפור.

עדי טלמון: זה פתרון כל כך קל.

איתן כבל: תודה.

איתן כבל: אין ספק שאנחנו בעד וניתן לזה גם רוח גבית, אבל צריכה להיות לזה עוד השלמה.

איתן כבל: חבר הכנסת יעקב אשר, קודם כל, אני באמת רוצה לשבח את התלמידים, גם על הרעיון, גם על הביצוע, גם על הפרזנטציה כאן.

איתן כבל: אני חושב שזה באמת מעורר כבוד.

איתן כבל: אגב, כשזה מותקן, האם יש אפשרות שאני אקבל הודעה שהמנוי אליו אני שולח אס-אם-אס נמצא בנהיגה?

קריאה: עזוב אותו בשקט, תן לו לנהוג.

קריאה: יש אפליקציה כזו.

איה חיימוביץ: בגדול, יש את זה.

איה חיימוביץ: החלטנו לא לעשות את זה מסיבה פשוטה ויחידה שאנשים יקבלו את העניין הזה שאנשים לא עונים להם במידי.

איה חיימוביץ: בדיוק אותו דבר שכשהם יהיו בנהיגה והם ישימו את המכשיר שלהם בתוך ה-NOTIFY והם לא יקבלו שום הודעות, הם לא יראו עקוב על המסך ולא ישמעו שום צליל.

איה חיימוביץ: הם גם יבינו את העניין הזה שהצד השני לא צריך לחכות להם ולחפש אותם במקום אחר כי הם לא זמינים כאן.

רחלי טבת ויזל: את צודקת, זה בדיוק השינוי החברתי התרבותי שאנחנו רוצים לעשות.

אוקיי, קיבלתי תשובה – חשבתם על זה.

לסיכום, אדוני היושב-ראש, אני חושב שבמקביל לפיתוחים הללו, וכמו שנאמר כאן ואני לא רוצה לחזור על זה, עדיין אחת הנקודות המרכזיות שלנו היא אלה שעוברים על החוק ועוקפים את הכללים.

כלומר, אלו שיהיו להן האפשרויות ועדיין לא יעשו את זה.

זה נכון שאסור לקחת את כל תשומת הלב לאכיפה, צריך לעשות הטמעה של הטכנולוגיות האלה.

מצד שני, צריך לראות איך אוכפים את הכללים האלה - אם יש איזשהם רעיונות כמו שדיברו שלא יהיה מצב שאדם יוריד את זה כדי לקבל עכשיו את כל ההודעות בקצב ובמכה אחת, אם יש משהו שיכול להבהב או לצפצף שגורם לכך שגם המשטרה תוכל לאכוף את זה יותר.

אבל שיהיה גם משהו לאנשים שנמצאים באוטו.

יכול להיות שאדם נוסע עם המשפחה שלו ואף אחד לא שם לב שהוא מוציא לרגע את הטלפון.

אבל אם זה יצפצף הם יגידו לו: אבא, תחזיר כי זה מסוכן, או משהו מהסוג הזה.

כי בסופו של יום הבעיה שלנו היא עם אלה שעוברים על החוק, לא בנורמטיביים שיאמצו את הטכנולוגיה שלכם וילכו איתה עד הסוף.

צריך לפתח כאן איזה גישה איך לעשות את זה.

איתן כבל: תודה.

איתן כבל: אני רוצה להודות שוב לחברי יעקב אשר שלקח על עצמו להוביל את ועדת המשנה והוא עושה עבודה יוצאת מהכלל.

איתן כבל: שי, בבקשה, קצר.

שי דיין: שי דיין, מנהל ארגון נהגי המוניות בישראל.

שי דיין: שלחנו לכם מספר דפים ותמונות איך נראה דשבורד של נהג מונית בישראל.

שי דיין: עקב ועדות מחירים שדואגת שנגדיל את הניצולת ונעבוד יותר ונוכל לקבל הרבה יותר נסיעות ושניתן מענה באמת ללקוחות, אנחנו צריכים לעבוד עם כמה שיותר חברות אפליקציה.

שי דיין: בעבר בתחנות המוניות היינו עובדים עם מכשיר מע"ד - מכשיר עזר דיבור, והיינו אומרים: פנוי בבן-יהודה, יכול לקבל, אבל היום זה לא קיים.

שי דיין: היום יש מגע ואני צריך לאשר את הנסיעה: הגעתי, נסעתי, תוריד את הנוסע.

שי דיין: רוב הדברים האלה מצריכים מגע בזמן נסיעה.

שי דיין: רק כשאתה מגיע לכתובת אתה עושה הגעתי בעמידה.

שי דיין: רוב הנגיעות שלנו הן בטלפון, גם בהפעלת הניווט, מעבר לניווט.

שי דיין: כל הדברים האלה עוזרים לנו לפעול ולעבוד.

שי דיין: לכן, אנחנו צריכים החרגה מצד משטרת ישראל ושהיא תפסיק לאכוף נהגי מוניות שנוגעים בטלפון אך ורק למטרות עבודה.

שי דיין: את רוצה לתת לנו שלילת רישיון אחרי שלוש פעמים שנתפסתי.

שי דיין: בואי, קחי את הרישיון כבר מעכשיו.

שי דיין: אני לא יכול לעמוד בתנאים האלה, בטח ובטח לא עם קנס של 1,500 שקלים או 24 נקודות כבר כי תפסת אותי שלוש פעמים ואני עובר כבר לשלילה.

שי דיין: חברים יקרים, אנחנו צריכים שוועדת הכלכלה תעבוד בשיתוף עם משטרת ישראל ושתחריג את נהגי המוניות.

שי דיין: אלפי נהגי מוניות בישראל נוגעים נון-סטופ בטלפון למטרות עבודה ופרנסה.

שי דיין: הפרנסה שלנו היא דרך חיים שלנו.

שי דיין: בלי הפרנסה אנחנו לא יכולים לשרת את הציבור.

שי דיין: לכן, אני רוצה שנחריג את הדבר הזה לגבי נהג מקצועי שיודע לעבוד.

שי דיין: כולכם אמרתם תודה לכולם, וגם אני מודה לכם.

שי דיין: תודה על הזמן.

איתן כבל: תודה, יקירי.

איתן כבל: זה נושא שצריך לתת עליו את הדעת.

איתן כבל: לגבי נהגים מקצועיים - אני בטוח שאפשר לתת לזה פתרון ולסדר את זה.

קריאה: או פתרון טכנולוגי גם לזה.

קריאה: לא הכול מסתכם בכסף.

איתן כבל: אדוני, בבקשה.

גדי אברהם: אני אברהם גדי ואני נהג אוטובוס.

גדי אברהם: אני רוצה לומר משהו לגבי בן הרוש.

איתן כבל: אל תדבר עם גבי בן הרוש, דבר איתי.

גדי אברהם: עוד לא קיים טלפון ממעסיק שבא לנהג ואמר לו: לך הביתה, אני משחרר אותך היום.

גדי אברהם: כנהגי אוטובוסים אני ממליץ לכם לשים את הפלאפון בכיס.

גדי אברהם: לא קיים פה מצב שבו נהג נוסע בצורה רציפה בכביש יותר משעתיים ללא יציאה להפסקה.

גדי אברהם: מי שחיפש אותי לפני שעתיים יהיה זמין בעוד שעתיים.

גדי אברהם: עזבו את הפלאפון בצד, לא הודעות ולא שיחות.

קריאה: אתה טועה.

איתן כבל: לגבי נהגים מקצועיים, ובוודאי ובוודאי לגבי נהגי אוטובוסים - אין מצב שנהג אוטובוס יכול להפעיל את האוטובוס שלו, ואני יודע שיש גם טכנולוגיות כאלה, לפני שהוא הניח את המכשיר.

איתן כבל: אנחנו רוצים להתעסק עם בני אדם, לא עם צדיקים.

איתן כבל: אני לא סומך על אף אחד.

איתן כבל: בוודאי במה שנוגע לנהגים מקצועיים חייב שיהיה מצב שבו יש תושבת ושאתה לא יכול להניע את הרכב לפני שמניחים את המכשיר.

איתן כבל: אני יודע שיש פיתוחים כאלה היום שאתה לא יכול להניע את הרכב.

איתן כבל: כתוב: "לפני עיוור לא תיתן מכשול", וזו לא סתם אמירה.

איתן כבל: אומרים את זה כי יצר לב האדם רע מנעוריו.

איתן כבל: אני מבין אותך, אתה צודק לחלוטין.

איתן כבל: אין לי ויכוח איתך.

איתן כבל: יחד עם זאת, חייב להיות מכשיר בכל רכב מקצועי שחוסם אותך מהיכולת בראש ובראשונה להפעיל בכלל ולא רק לקבל.

איתן כבל: תירם, בבקשה.

ארנון תירם: קודם כל, אני רוצה לחלוק על מה שהבחור אמר.

ארנון תירם: כנהג מקצועי שמבלה המון על הכביש, אני יכול לומר שכשאדם עושה מסלול קבוע אז בדרך כלל האוטו נוסע על אוטומט.

ארנון תירם: שיחת טלפון עם חבר מכניסה אותך לפוקוס ומשאירה אותך ערני.

ארנון תירם: אני מבדיל בין שיחת טלפון לבין אס-אם-אס.

ארנון תירם: אני חושב ששיחת טלפון במתקן דיבורית זה דבר חשוב כמו רדיו שמשאיר את הנהג בפוקוס וערני.

ארנון תירם: אני חושב שצריך קל וחומר לקדם את הנושא הזה שמותר לדבר ואסור לסמס.

איתן כבל: תודה, יקירי.

דן מיכאל קדרון: דן קדרון, תנו יד לחירש, נכים למען נכים, ואחד שמתעסק בתאונות דרכים המון המון זמן.

דן מיכאל קדרון: לפני יומיים הייתי עד לתאונה.

דן מיכאל קדרון: נסעתי אחרי מישהו שסימס, שדיבר בטלפון.

דן מיכאל קדרון: הוא עבר בצומת באזור הרצליה וגרם לתאונה.

דן מיכאל קדרון: היום זה 8 נקודות, אבל לדעתי אם יעלו את זה ל-12 אז חצי מהאנשים לא ידברו בטלפון בזמן נהיגה.

דן מיכאל קדרון: תודה רבה לכם.

איתן כבל: תודה.

איתן כבל: לגבי החמרת ענישה – חייבים שיהיה איזשהו באלאנס.

איתן כבל: הרי אתה לא עושה מעשה אם אתה בטוח שיתפסו אותך, וזה להבדיל אלף אלף הבדלות ממצב שבו אדם מסתער אל מול קו האש.

איתן כבל: בראש ובראשונה, אנשים אומרים: נעשה את המעשה, לא ניתפס.

איתן כבל: זה התהליך שגורם לפעולה.

איתן כבל: כל אחד מסתכל על עצמו, אני לא פסיכולוג ולא פסיכיאטר.

איתן כבל: ברשותכם, אני רוצה לסכם.

איתן כבל: קודם כל, אני באמת רוצה להודות למשטרת ישראל על כל אנשיה, מהפיקוד הבכיר ועד השוטרים מן השורה.

איתן כבל: תודה למפכ"ל ותודה גדולה לשר ולמפקד משטרת התנועה.

איתן כבל: תודה לרחלי המנכ"לית ולאנשי הרלב"ד שנמצאים כאן ועושים עבודה יוצאת מהכלל.

איתן כבל: אני לא יכול שלא להזכיר את גיורא שהוביל את כל העניין.

איתן כבל: באמת עברתם שינוי גדול ברלב"ד, לא רק בעבודה אלא בראש ובראשונה בתפיסת העולם לגבי המאבק בקטל בדרכים.

איתן כבל: גברתי, יש לך זכויות גדולות.

רצינו אז לעשות משהו ולא נותנים להם.

איתן כבל: אנחנו לא נוותר, החוק יהיה – זו נקודה חשובה.

איתן כבל: אתם צריכים להיות הגורם המתכלל.

איתן כבל: אתם לא שוטרים ואתם לא אמורים להחליף משטרה או כל גורם אחר, אבל אתם אמורים להיות מרכז הידע הלאומי במאבק בקטל בדרכים.

איתן כבל: אי אפשר שרק בעקבות כל תאונה פתאום כולנו נתעורר, אלא אנחנו חייבים להבין דרככם מגמות בתוך עולם הקטל בדרכים ומה הסיבה, מה הסובב ומהו המסובב.

איתן כבל: עד היום אני לא יודע לקבל בלחיצת כפתור מקטעי כביש של תאונות ומה הסיבות שגרמו לתאונות.

איתן כבל: זה כלי דרמטי.

איתן כבל: משטרת ישראל יודעת איפה נכון לטפל.

איתן כבל: כל כביש במדינת ישראל הוא בעל פוטנציאל לתאונת דרכים.

איתן כבל: אתה לא שם על כל מטר מצלמה או שוטר.

איתן כבל: המידע הזה יכול להוות כלי עבודה יוצא דופן ומרכזי.

איתן כבל: אתה יכול לדעת את זה לפי תקופות השנה או לפי שעות ביממה.

איתן כבל: אלו דברים שחייבים להיות מרוכזים אצלכם.

איתן כבל: לצערי, הדברים האלה עדיין לא קיימים.

רחלי טבת ויזל: חלקם - כן.

איתן כבל: חלקם - כן.

איתן כבל: זה מתקיים, אבל זה עדיין בשוליים.

איתן כבל: זה בוסרי ואין עדיין תפיסה של מאקרו שיודעת לתכלל את כל הדברים.

איתן כבל: לכן, זו המשימה וזה החוק שצריך להיות בראש ובראשונה.

איתן כבל: יש לכם כאן משימה מאוד מאוד גדולה.

איתן כבל: אני רוצה גם לפנות לציבור שצופה בנו.

איתן כבל: במאבק בקטל בדרכים, ובתאונות האופניים, שואלים: איפה הכנסת?

איתן כבל: אני רוצה לחזור ולומר, בעיקר לאלה שלא בדיוק הקפידו להיות בשיעורי אזרחות, כנסת היא לא גורם מבצע.

איתן כבל: כנסת היא גורם מפקח, היא גורם מחוקק והיא גורם דוחף.

איתן כבל: בדברים האלה, בוודאי בוודאי בכל הנוגע במאבק בקטל בדרכים, בקדנציה הזו ועדת הכלכלה עושה ופועלת כפי שלא נעשה מעולם, גם בדיונים, ובוודאי בהקמת ועדת המשנה בראשותך שבאמת עוקבת אחרי הדברים –חשוב להגיד את זה.

איתן כבל: יש כמה נקודות שצריך להתמקד בהן בשנה הבאה והן כבר עולות מהנתונים: כמובן המאבק סביב נושא האופניים החשמליים, מעברי החצייה שכוללים גם את נושא האנשים המבוגרים.

איתן כבל: כלומר, הממד העירוני הוא בוודאי ממד מורכב, אבל הוא מאוד ממוקד.

איתן כבל: הוא תחום, אתה לא צריך להסתובב עכשיו בכל המרחב העירוני כדי לדעת איפה צריך להתמודד עם השאלות האלה.

איתן כבל: כמו כן, כמובן המאבק סביב הטלפונים.

איתן כבל: יש המון היסחי דעת.

איתן כבל: אנחנו היום בעולם חדש שמספר היסחי הדעת הוא כמעט בלתי נגמר.

איתן כבל: אגב, אפילו היסח דעת שאדם צולל לתוך עצמו, לא טלפון, לא רדיו, לא כלום.

איתן כבל: זה קורה לכל אדם ואחד מאיתנו שאנחנו נכנסים לתוך עצמנו ואנחנו מתחילים לצלול – אדם בתוך עצמו הוא גר.

איתן כבל: לא תהיה אפליקציה שתתמודד עם זה.

איתן כבל: זה יכול לקרות גם לשוטר תנועה.

איתן כבל: למרות אוקטובר השחור והעלייה הדרמטית במספר ההרוגים כתוצאה מאופניים חשמליים, אנחנו רואים את הירידה המשמעותית, ברוך השם.

איתן כבל: כלומר, זה אפשרי – זה מה שאני טוען כל הזמן.

איתן כבל: ראינו רק בשנה האחרונה איך המערכות מתחילות לדבר ביניהן ולשתף פעולה במקום להתחפר.

היה שיתוף פעולה באמת מדהים.

איתן כבל: לנו יש זכויות גדולות, ולך, אדוני שיושב לצדי, יש זכויות גדולות בעובדה הזו, ולאנשים שנושאים היום בתפקידים השונים – זה דבר חשוב.

איתן כבל: זה מתכתב עם העניין של תוכנית עבודה.

איתן כבל: חייב שתהיה תוכנית עבודה לאומית.

איתן כבל: אי אפשר יותר לשחק עם העניין הזה.

איתן כבל: זה מתכתב גם עם אלמנט נוסף שאנחנו עוסקים בו והוא הסיפור של התחבורה הציבורית שחייב להתחבר.

איתן כבל: אין ספק שתחבורה ציבורית משוכללת יכולה להיות עוד מרכיב שיוריד באופן משמעותי את הקטל בדרכים.

איתן כבל: חברי יעקב אשר, אני מבקש שתוציא פניות לכל הגורמים על כך שאתה מבקש לדעת מי עמל, אם בכלל, על תוכנית כזו, אם יש מישהו שעושה את הדבר הזה.

אני חושב שהרלב"ד צריך לרכז את זה.

איתן כבל: אני שואל, אני רוצה שתיתן לנו התייחסות לעניין הזה.

איתן כבל: הדבר האחרון, אני עדיין תובע הקמתה של ועדת שרים בראשותו של ראש הממשלה.

איתן כבל: במספרים כאלה גם אם הוא לא יעשה את זה במובן הפיזי, יש כאן אמירה בעלת משמעות לאומית.

איתן כבל: אי אפשר להפוך את הקטל בדרכים כאילו זה מוות שאפשר לעבור עליו.

גבי בן הרוש: אבל זה לא מעניין את הממשלה בכלל.

ארנון תירם: גבי, עם כל הכבוד, זה אמירה לא נכונה.

איתן כבל: לצערי, גם הפניות שלי לראש הממשלה לא הועילו.

איתן כבל: להזכירכם, היה לנו שיח עם המנכ"ל וכשניסינו להזמין אותם עכשיו הם כבר סיימו את תפקידם.

איתן כבל: הם "חרפו" אז, מה עכשיו?

איתן כבל: זה בכלל לא נמצא על סדר יומם מסיבה פשוטה – כי זה לא נושא שמישהו רוצה להתכתב איתו.

איתן כבל: היועץ האסטרטגי יגיד לשר: עשה לי טובה, אל תתקרב לזה כי בעניינים האלה לא מספיק כמה הישגים יש לך.

איתן כבל: מספיק שיש פעם אחת אירוע ואז אף אחד לא זוכר לך את כל ההישגים.

איתן כבל: אבל בסוף בסוף מישהו צריך להיות אחראי על זה.

איתן כבל: מעבר למשרד התחבורה, משרד ראש הממשלה צריך לומר את דברו בעניין, ואתם צריכים להיות המתכלל הלאומי של העניין הזה.

איתן כבל: אני מודה לכם מעומק הלב, תודה.

איתן כבל: סעו בזהירות.

איתן כבל: נקווה שרק נדע טוב, ושבפעם הבאה כשתתכנס הוועדה גם נדע להגיד שעשינו מעשים גדולים והצלנו חיים.

איתן כבל: תודה רבה, הישיבה נעולה.